# Toni Clapés i Casals

* No s'ha de confondre amb Antoni Clapés i Flaqué.
Toni Clapés i Casals (Barcelona, 26 de novembre de 1967) és un presentador de televisió i ràdio, imitador i humorista. Actualment, condueix el programa Versió RAC1 (RAC1).

## Trajectòria
### Activitat radiofònica

Va iniciar la seva carrera en el món de les radiofòrmules musicals. A mitjans dels anys 1990 va formar part del programa radiofònic El Terrat, presentat per Andreu Buenafuente, a Ràdio Barcelona (Cadena SER).
Va començar la seva carrera com a presentador radiofònic en solitari al capdavant del programa Versió original, emès des de 1997 per Catalunya Ràdio i des del 2005 per RAC 1 amb el títol Versió RAC 1, liderant la franja de les tardes. El 19 de març de 2014 va celebrar els trenta anys treballant a la ràdio amb una edició especial del Versió RAC1 emesa des del Teatre Tívoli.

### Activitat televisiva

Juntament amb la resta d'integrants d'aquest programa, el 1994 va fer el seu debut televisiu com a col·laborador de l'espai Tot per l'audiència, presentat per Xavier Sardà i emès per TV3. Posteriorment, va participar en altres espais de TVC com Sense títol s/n, presentat també per Buenafuente, i Persones humanes i Solvència contrastada, ambdós acompanyant Miquel Calçada. El 1997 va debutar en solitari amb l'espai Efectes secundaris. El 1998 Sardà el va incorporar a l'elenc de col·laboradors del programa Crónicas marcianas de Telecinco, cosa que li va donar gran visibilitat. En aquest espai, líder de la televisió nocturna d'Espanya, Clapés desenvolupava la seva faceta d'imitador de personatges famosos, per exemple de Lluís Llongueras.
Després d'abandonar Crónicas marcianas, va tornar a TVC per presentar els programes El submarí (protagonitzat per nens de 4 a 9 anys) i posteriorment, Societat imitada, espais que només es van mantenir una temporada en pantalla. Posteriorment, a 8tv va presentar el programa d'entrevistes nocturn Dilluns Clapés i l'espai de motor Fórmula magistral. El 2 d'abril de 2008 va debutar com a presentador de La 1 amb l'espai 9 de cada 10. També ha conduït programes d'humor a la televisió, entre ells Albà i Clapés, juntament amb Toni Albà. Des de setembre de 2019 fins l'abril de 2020 va estar retirat de la ràdio per una malaltia que va poder superar.

## Obra publicada

* Versió original (2001). Editorial Planeta ISBN 84-08-03645-9

## Premis i reconeixements

* 2008 Premi Ràdio Associació al millor professional.
* 2013 Premi Nacional de Comunicació (Radiodifusió).
* 2014 Premi Ondas nacional de ràdio a la millor trajectòria.
* 2023 Premi Ràdio Associació al millor professional.

## Referències

* ↑ «Toni Clapés i Casals». Gran Enciclopèdia Catalana. Barcelona: Grup Enciclopèdia Catalana.
* 1 2 3 4 5 6 7 8 Capdevila, Carles «Toni Clapés: "Me n'aniré abans que els oients em facin fora"». Ara [Barcelona], 27-08-2012 [Consulta: 28 agost 2012].
* ↑ Pérez Senz, Javier «Catalunya Ràdio confia la revista de tarda a Toni Clapés» (en castellà). El País, 03-09-1999 [Consulta: 28 agost 2012].
* ↑ Castellví Roca, Albert «Toni Clapés: “M’hauria agradat fer altres coses però sempre he rebut un no”». Ara, 19-03-2014.
* ↑ Obiols, Isabel «Toni Clapés vuelve a TV-3 con un programa de actualidad protagonizado por niños de 4 a 9 años» (en castellà). El País, 18-07-2000 [Consulta: 28 agost 2012].
* ↑ «La 1 estrena esta noche por fin en late night "9 de cada 10"» (en castellà). Vertele, 02-04-2008. Arxivat de l'original el 2016-01-07. [Consulta: 28 agost 2012].
* ↑ «Toni Clapés: "Explico ara que he tingut càncer per ajudar els altres"», 04-04-2020. [Consulta: maig 2020].
* ↑ «Toni Clapés rep el Premi Ràdio Associació al millor professional radiofònic». VilaWeb, 08-05-2008. [Consulta: 28 agost 2012].
* ↑ «Premis Nacionals de Comunicació 2013». Web, 01-11-2013 [Consulta: 29 novembre 2013].
* ↑ Premios Ondas «"Premios Ondas on Twitter: Premio Ondas nacional de radio a la mejor trayectoria para Toni Clapés de @rac1"» (en castellà). Twitter, 06-11-2014 [Consulta: 6 novembre 2014].
* ↑ «Toni Clapés, ‘La Sotana’ i ‘Podríem fer-ho millor’, premiats per Ràdio Associació de Catalunya». VilaWeb, 20-04-2023. [Consulta: 21 abril 2023].

## Enllaços externs

* Versió RAC1 Arxivat 2014-03-26 a Wayback Machine.